ທະຫານລັດຖະບານ 10 ຄົນ ຖືກຂ້າຕາຍ ໃນການປະທະກັນ ຢູ່ປາກິສຖານ
ທະຫານປາກິສຖານ 10 ຄົນ ແລະພວກກະບົດ 23 ຄົນ ຖືກຂ້າຕາຍ ໃນການປະທະກັນ ຢູ່ໃນພາກຕາເວັນຕົກ ສຽງເໜືອຂອງປະເທດ.
ເຈົ້າໜ້າທີ່ປາກິສຖານກ່າວວ່າພວກຫົວຮຸນແຮງໄດ້ປະທະກັນກັບກຳລັງຮັກສາຄວາມສະຫງົບ ໃນເຂດພາກຕາເວັນຕົກສຽງເໜືອທີ່ມີຄວາມຫຼໍ່ແຫຼມຂອງປະເທດ ເຮັດໃຫ້ທະຫານຢ່າງໜ້ອຍ 10 ຄົນ ແລະພວກຫົວຮຸນແຮງ 23 ຄົນເສຍຊີວິດ ການໂຈມຕີຂອງພວກຫົວຮຸນແຮງໃນຕອນເຊົ້າຂອງວັນສຸກມື້ນີ້ມີຂຶ້ນໃນເຂດເມືອງ Khyber ຊຶ່ງເປັນຫົວເມືອງຊົນເຜົ່າ ຕັ້ງຢູ່ໃນບໍລິເວນ ຮ່ອມພູ Tirah ໃກ້ໆຊາຍແດນອັຟການິສຖານ ພວກກະບົດໄດ້ສວຍໂອກາດໃຊ້ເຂດທີ່ບ້ານເມືອງບໍ່ມີຂື່ມີແປດັ່ງກ່າວສ້າງຕັ້ງທີ່ໝັ້ນຂອງຕົນ ອີກດ້ານນຶ່ງນັ້ນໃນວັນສຸກມື້ນີ້ ຕຳຫຼວດປາກິສຖານກ່າວວ່າ ມືປືນໄດ້ຍິງສັງຫານເຈົ້າໜ້າທີ່ສືບ ລັບຄົນນຶ່ງຕາຍ ທີ່ເມືອງ Peshawar ໃນພາກຕາເວັນຕົກສຽງເໜືອຂອງປະເທດ ຍັງບໍ່ທັນ ເປັນທີ່ຈະແຈ້ງເທື່ອວ່າ ກຸ່ມໃດເປັນຜູ້ຍິງສັງຫານເຈົ້າໜ້າທີ່ສືບລັບຄົນນີ້ ແຕ່ພວກຫົວຮຸນແຮງ ຕາລີບານເຄີຍໄດ້ໂຈມຕີແລະສັງຫານພວກເຈົ້າໜ້າທີ່ສືບລັບໃນບໍລິເວນດັ່ງກ່າວມາແລ້ວ